**יאיר יעקבי** (נולד בט' בתמוז תשמ"ג, 20 ביוני 1983) הוא קומיקאי, סטנדאפיסט, במאי, תסריטאי ישראלי, שחקן, חבר בהרכב הקומי אנדרדוס וכותב טור שבועי בעיתון מוסף 'אתנחתא' מבית העיתון "בשבע".

ביוגרפיה
--------

נולד ברעננה לשושנה והרב יוסף יעקבי ז"ל. למד בישיבת ההסדר קריית שמונה, ב-2008 סיים תואר ראשון בחינוך ותואר שני במנהל עסקים בהתמחות במערכות מידע באוניברסיטת בר-אילן.

בשנת 2009–2012 עבד במערכות המידע בבנק אגוד לישראל.

קריירה
------

בשנת 2011 פנה אליו נדב נוה והציע לו להצטרף להרכב קומי דתי, יחד עם חברם לספסל הלימודים מתן צור. יעקבי נענה להצעה והמליץ לצרף חבר נוסף שהכיר משירותו הצבאי, אשר בן-אבו. הארבעה הקימו יחד את ההרכב הקומי 'אנדרדוס'. כיום להרכב סרטוני רשת רבים, קליפים, פרסומות, שלושה מופעי מערכונים וחמישה מחזות זמר לילדים, וכן אלפי עוקבים ברשתות החברתיות.
ב-2013 התחיל לעבוד בחברת ההפקות רוגטקה של שלמה בלס (ממפיקי לאטמה בעבר) ככותב ובמאי וידאו. בין השאר בקמפיינים עבור ניר ברקת, אבי וורצמן ויריב לוין, כמו גם בסרטוני הסברה עבור דני אילון, צעירי אגודת חב"ד, מועצת יש"ע ועוד. בין השאר כתב יחד עם האחרון את סדרת מערכוני "ג'ון קרי פתרונות בע"מ" שהתפרסמו בארצות הברית והביאו אף לתגובה של מחלקת המדינה של ארצות הברית.

בין השנים 2016–2017 כתב מדור שבועי סאטירי במגזין "מוצ"ש" של "מקור ראשון".

בשלהי שנת 2016 העלה יחד עם אורי מלמד ואמיר מויאל את מופע הסטנדאפ המשולש שכלל קטעי סטנדאפ שונים משולבים בערב אחד. 

באפריל 2017 החל לכתוב טור אישי שבועי בעמוד האחורי של "בשבע", הטור כולל בדרך כלל סיפורים סאטיריים על הנעשה במגזר ומחוצה לו וכן הצצה מבודחת לחייו האישיים של יעקבי. בינואר 2020 עבר הטור למוסף "אתנחתא" על פני עמוד שלם.

בינואר 2018 השיק יעקבי את מופע הסטנדאפ המלא שלו "אומר מעט מדבר הרבה". המופע עוסק בזוגיות, רווקות מאוחרת, יחסי דתיים-חילונים ועוד. מאז השקתו עלה המופע מאות פעמים ברחבי ישראל.

יעקבי הוא מחזאי שותף ושחקן בחמישה מחזות זמר של אנדרדוס - "חלומות במגירה", "הדייג ודג הזהב", "מערת האוצר", "הרפתקה בחלל" ו"הרפתקאות האביר פומפדור". הוא כתב ושיחק בשלושה מופעי המערכונים של אנדרדוס - אנדרדוס 1, אנדרדוס 2, והמופע שהושק ב-2019 - "גברים שהשתיקה יפה להם".

כותב ומפיק סרטונים הומוריסטיים יחד עם המאייר הלל שלפין בערוץ "שלפין ויעקבי עושים מה בא להם" ביוטיוב. בין הסרטונים: "מרחשוון" ו"אם טראמפ נשיא" שגרפו מאות אלפי צפיות ביוטיוב ובפייסבוק.

מיולי 2019 ועד דצמבר 2019 שידר פודקאסט קומי-פוליטי-מיגזרי-אקטואלי-שבועי "יורים בנגמ"ש" יחד עם מתן צור.

ממאי 2021 הוא ומתן צור משדרים הסכת בכאן הסכתים בשם "צור ויעקבי" שמהווה המשך ל"יורים בנגמ"ש".

ביוני 2021 הוציא את ספרו לא עשו חכמינו בהוצאת ידיעות ספרים שמאגד את סיפוריו הסאטירים מ"בשבע" ובמות אחרות.

חיים אישיים
-----------

נשוי לאריאלה, גר בעץ אפרים שבשער השומרון ואב לארבעה.

קישורים חיצוניים
----------------

ויקישיתוף מדיה וקבצים בנושא **יאיר יעקבי** בוויקישיתוף
* יאיר יעקבי, ברשת החברתית פייסבוק
* יאיר יעקבי, ברשת החברתית אקס (טוויטר)
* יאיר יעקבי, ברשת החברתית אינסטגרם
* יאיר יעקבי, במסד הנתונים הקולנועיים IMDb (באנגלית)
* יאיר יעקבי, באתר MusicBrainz (באנגלית)

* סרטונים בערוץ של יאיר יעקבי, באתר יוטיוב

* יוני רוטנברג, כוכב יעקבי - ביקורת מופע, באתר ערוץ 7, מתוך בשבע, 28 ביוני 2018
* משה גלנץ, פרויקט השו"ת עם יאיר יעקבי, מתוך עיתון שביעי, 30 בדצמבר 2016
* "ליין אפ" עם יאיר יעקבי, מתוך עיתון שביעי 1 ביוני 2018
* "לא עשו חכמינו" בידיעות ספרים
* עפרה לקס, הקומדיה האלוקית, באתר ערוץ 7, 12 באוגוסט 2021

הערות שוליים
------------

1. ↑  מי הפרסומאי מאחורי קמפיין החגים המוצלח של חב"ד? באתר פיצ'פקעס.
2. ↑  יאיר יעקבי מצטרף לעיתון 'בשבע', באתר ערוץ 7, 4 באפריל 2017
3. ↑  תוכנית יורים בנגמ"ש
4. ↑  צור ויעקבי, באתר פודקאסטים
5. ↑  אריאל פייגלין, אמרו מעכשיו - הסופר יאיר יעקבי, באתר ערוץ 7, 24 ביוני 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012340967705171
* GND: 1260658937
* LCCN: no2022006310
* MusicBrainz: c77ff767-1cca-48b9-b292-1f883fb3071e
* VIAF: 6207164298372108630002
* WorldCat: lccn-no2022006310

 |